b'\n_START_ARTICLE_\nEdgar Gr\xc3\xb6nblom\n_START_PARAGRAPH_\nErnst Edgar Gr\xc3\xb6nblom (1. marraskuuta 1883 Turku \xe2\x80\x93 25. tammikuuta 1960 Helsinki) oli suomalainen kauppaneuvos ja teknisen tukkukaupan alalla toimivan Oy Gr\xc3\xb6nblom Ab:n toimitusjohtaja. Yhti\xc3\xb6 toimittaa ty\xc3\xb6kaluja ja tarvikkeita teollisuudelle ja on johtavia ty\xc3\xb6st\xc3\xb6koneiden ja dieselmoottorien maahantuojia Suomessa. _NEWLINE_Gr\xc3\xb6nblomin vanhemmat olivat kauppaneuvos Ernst Richard Gr\xc3\xb6nblom (1859\xe2\x80\x931934) ja Anna Maria Asplund (1856\xe2\x80\x931948). H\xc3\xa4n p\xc3\xa4\xc3\xa4si ylioppilaaksi Turun ruotsalaisesta reaalilyseosta 1902 ja valmistui Dresdenin kauppaoppilaitoksesta 1904._NEWLINE_Gr\xc3\xb6nblom oli is\xc3\xa4ns\xc3\xa4 vuonna 1897 perustaman Oy Gr\xc3\xb6nblom Ab:n palveluksessa vuodesta 1904 ja h\xc3\xa4n oli yhti\xc3\xb6n toimitusjohtajana 1919\xe2\x80\x931953 ja sen j\xc3\xa4lkeen yhti\xc3\xb6n johtokunnan puheenjohtajana 1953\xe2\x80\x931960. Vuosina 1914\xe2\x80\x931918 Gr\xc3\xb6nblom johti toiminimen haarakonttoria Pietarissa ja Moskovassa. H\xc3\xa4n oli Turun kaupungin komendanttina 1918 ja ylennettiin reservin kapteeniksi samana vuonna. Gr\xc3\xb6nblom oli Alankomaiden varakonsulina Turussa 1923\xe2\x80\x931933. H\xc3\xa4n sai kauppaneuvoksen arvon 1938 ja kauppatieteiden kunniatohtorin arvon 1953._NEWLINE_Gr\xc3\xb6nblom oli Oy Vuoksenniska Ab:n, Tammer Tehtaat Oy:n sek\xc3\xa4 Crichton-Vulcanin johtokunnan j\xc3\xa4senen\xc3\xa4 sek\xc3\xa4 Suomen Teknisen kauppaliiton puheenjohtajana 1945-1948. H\xc3\xa4n kuului Turun kaupunginvaltuustoon 1919\xe2\x80\x931924 ja oli \xc3\x85bo Akademin valtuuskunnan j\xc3\xa4sen vuodesta 1919, Turun ruotsalaisen teatterin johtokunnan j\xc3\xa4sen 1916\xe2\x80\x931934 ja Helsingin ruotsalaisen teatterin valtuuskunnan j\xc3\xa4sen vuodesta 1933._NEWLINE_Gr\xc3\xb6nblom oli naimisissa vuodesta 1911 Gerda Kyrklundin kanssa. Heid\xc3\xa4n poikansa diplomi-insin\xc3\xb6\xc3\xb6ri Sven Gr\xc3\xb6nblom (1913\xe2\x80\x932006) oli  Oy Gr\xc3\xb6nblom Ab:n palveluksessa 1938\xe2\x80\x931992 myynti-insin\xc3\xb6\xc3\xb6rin\xc3\xa4, teknillisen\xc3\xa4 johtajana, toimitusjohtajana sek\xc3\xa4 hallituksen puheenjohtajana ja j\xc3\xa4senen\xc3\xa4. H\xc3\xa4n oli my\xc3\xb6s Helsingin kaupunginvaltuutettuna._NEWLINE_Edgar Gr\xc3\xb6nblom osti vuonna 1928 Helsingin Eirasta Armfeltintien ja Rehbinderintien kulmasta arkkitehti Onni Tarjanteen vuonna 1911 pankinjohtaja Georg Sidorowille suunnitteleman jugendhuvilan jota alettiin kutsua my\xc3\xb6hemmin Gr\xc3\xb6nblomin taloksi. Talon sisustuksen oli suunnitellut Harry R\xc3\xb6neholm ja talon puutarhassa oli kuvanveist\xc3\xa4j\xc3\xa4 Viktor Janssonin tekem\xc3\xa4 suihkukaivo. Gr\xc3\xb6nblom muutti perheineen taloon asumaan vuonna 1933. My\xc3\xb6hemmin talossa asui h\xc3\xa4nen poikansa Sven Gr\xc3\xb6nblom ensin perheineen, sitten yksin kunnes talo j\xc3\xa4i tyhjilleen vuonna 2006 h\xc3\xa4nen kuoltuaan. Perilliset eiv\xc3\xa4t p\xc3\xa4\xc3\xa4sseet sopuun talon kohtalosta ja niinp\xc3\xa4 autioitunut talo rapistui niin ett\xc3\xa4 se her\xc3\xa4tti jo huomiota tiedotusv\xc3\xa4lineiss\xc3\xa4kin. Perikunta myi lopulta talon kev\xc3\xa4\xc3\xa4ll\xc3\xa4 2016.  _NEWLINE_Edgar Gr\xc3\xb6nblomin veli diplomi-insin\xc3\xb6\xc3\xb6ri, vuorineuvos Berndt Gr\xc3\xb6nblom oli Oy Vuoksenniska Ab:n perustaja ja toimitusjohtaja.'